**REPUBLIKA HRVATSKA**

**ZAGREBAČKA ŽUPANIJA**

 **OPĆINA DUBRAVICA**

 **Općinski načelnik**

KLASA: 363-02/25-01/2

URBROJ: 238-40-01-25-2

Dubravica, 3. veljače 2025. godine

Na temelju članka 9. Zakona o pogrebničkoj djelatnosti („Narodne novine“ broj 36/15, 98/19) i članka 3. st. 2. Odluke o određivanju poslova prijevoza pokojnika koji se financiraju iz Proračuna Općine Dubravica („Službeni glasnik Općine Dubravica“ broj 1/17), općinski načelnik Općine Dubravica donosi

**ODLUKU O RASPISIVANJU JAVNOG NATJEČAJA**

**ZA OBAVLJANJE POSLOVA PRIJEVOZA POKOJNIKA**

**KOJI SE FINANCIRAJU IZ PRORAČUNA**

**OPĆINE DUBRAVICA**

**1. Predmet natječaja:**

Obavljanje poslova preuzimanja i prijevoza umrle osobe ili posmrtnih ostataka osoba za koje nije moguće utvrditi uzrok smrti bez obdukcije, i to od mjesta smrti do nadležne patologije ili sudske medicine.

**2. Priroda i opseg te mjesto obavljanja poslova:**

Preuzimanje pokojnika na mjestu nastanka smrtnog slučaja na osnovu poziva nadležnog mrtvozornika. Radnja podrazumijeva smještaj pokojnika u pvc vreću i polaganje na specijalna nosila ili metalni transportni sanduk te prijenos do specijalnog mrtvačkog vozila, prijevoz do lokacije nadležne patologije ili sudske medicine te smještaj u rashladnu komoru. Usluga podrazumijeva preuzimanje umrlih bez obzira na stanje tijela i mjesto na kome se nalazi, raspoloživa je u terminima od 0,00 do 24,00 sata radnim danom, vikendom i blagdanom, a odnosi se na cjelokupno područje Općine Dubravica. U opseg poslova uključen je i sav potrebni materijal (pvc vreća i dr.).

Napomena:

Općina Dubravica snosit će troškove preuzimanja i prijevoza umrle osobe na obdukciju temeljem ispostavljenog računa pogrebnika, uz uvjete:

- da se umrla osoba ili posmrtni ostaci osobe nalaze na području Općine Dubravica,

- da preuzimanje i prijevoz umrle osobe obavlja pogrebnik koji s Općinom Dubravica ima zaključen ugovor o obavljanju tih poslova,

- da je pogrebnik uz račun priložio popratnicu za obdukciju izdanu od mrtvozornika nadležnog za područje Općine Dubravica,

- da jedinične cijene iz računa odgovaraju cjeniku usluga koji je prilog i sastavni dio ugovora o obavljanju poslova.

**3. Vrijeme na koje se sklapa ugovor:**

4 (četiri) godine

**4. Ponude na natječaj mogu podnijeti pravne ili fizičke osobe koje ispunjavaju određene uvjete te su dužne uz ponudu dostaviti sljedeću dokumentaciju odnosno dokaze:**

- da su upisane u odgovarajući registar za obavljanje pogrebničke djelatnosti, a isto dokazuju izvodom iz registra ne starijim od 30 dana,

- da imaju rješenje o ispunjavanju uvjeta za obavljanje pogrebničke djelatnosti, a isto dokazuju preslikom rješenja,

- da imaju na raspolaganju (u vlasništvu ili zakupu) najmanje jedno pogrebno vozilo, a isto dokazuju preslikom prometne knjižice vozila,

- da su kadrovski i tehnički ekipirani na način da pozive mrtvozornika mogu primati tijekom 24 sata svakog dana i da mogu mrtvu osobu preuzeti najkasnije u roku od dva sata od prijema poziva, a isto dokazuju izjavom o ispunjavanju kadrovskih i tehničkih uvjeta u kojoj se pojedinačno navode kadrovski i drugi tehnički kapaciteti kojima pogrebnik raspolaže,

- da na dan zaključenja natječaja nemaju nepodmirenih poreznih obveza i obveza za mirovinsko osiguranje starijih od 30 dana, a isto dokazuju odgovarajućom potvrdom Porezne uprave ne starije od 30 dana,

- da pogrebnik fizička osoba ili odgovorna osoba u pravnoj osobi nisu pravomoćno osuđeni za kaznena djela i prekršaje iz članka 13. Zakona o pogrebničkoj djelatnosti (NN 36/15, 98/19), a isto dokazuju uvjerenjem o nekažnjavanju odnosno uvjerenjem o neizricanju prekršajne kazne,

- ispunjeni cjenik usluga prijevoza pokojnika zajedno sa potrebnim materijalom (pvc vreća i dr.) koji je sastavni dio natječajne dokumentacije.

Ponuditelj na dan zaključenja natječaja ne smije imati nepodmirenih obveza prema Općini Dubravica, po bilo kojoj osnovi, starijih od 30 dana, a isto provjerava stručno povjerenstvo u službenim evidencijama Jedinstvenog upravnog odjela Općine Dubravica.

**5. Kriteriji za izbor najpovoljnije ponude:**

Najpovoljnijim ponuditeljem smatrati će se ponuditelj koji uz ispunjenje svih uvjeta iz točke 4. ovog natječaja (članak 4. Odluke o određivanju poslova prijevoza pokojnika koji se financiraju iz Proračuna Općine Dubravica), ponudi i ukupno najnižu cijenu, po cjeniku koji je prilog i sastavni dio natječajne dokumentacije.

Nepotpune i nepravovremene ponude neće se razmatrati.

**6. Rok za predaju ponuda:**

Ponuda sa prilozima dostavlja se **u roku od 15 dana od dana objave natječaja** na oglasnoj ploči i web stranici Općine Dubravica [www.dubravica.hr](http://www.dubravica.hr) , isti objavljen 03.02.2025. godine, odnosno **najkasnije do 19.02.2025. godine do 14:00 sati**, preporučenom poštom ili osobno u zatvorenoj omotnici na adresu: OPĆINA DUBRAVICA, Pavla Štoosa 3, 10 293 Dubravica, sa naznakom „NATJEČAJ ZA OBAVLJANJE POSLOVA PRIJEVOZA POKOJNIKA“.

 **7. Otvaranje ponuda i izbor najpovoljnijeg ponuđača:**

Javno otvaranje ponuda izvršiti će se dana 19.02.2025. godine u 14:00 sati u prostorijama Općine Dubravica. Otvaranju ponuda mogu biti nazočne ovlaštene ili opunomoćene osobe ponuditelja, što se utvrđuje prije pristupanja otvaranju ponuda predočenjem punomoći i osobne iskaznice.

Odluku o izboru najpovoljnijeg ponuditelja donosi općinski načelnik.

Općinski načelnik zadržava pravo poništenja natječaja, bez odabira najpovoljnije ponude.

 NAČELNIK

 Marin Štritof